## La Fe i el Clínic lideren una línia innovadora per a formar en salut mental els futurs metges

*** L’objectiu últim és millorar la capacitació de l’alumnat del grau de Medicina per a optimitzar l’atenció al pacient
* Un total de 156 alumnes de Medicina de la Universitat de València van provar el nou sistema en el curs 2023/2024
* Este any acadèmic se suma alumnat i professorat de la Universitat Miguel Hernández d’Elx**

L’Hospital Universitari i Politècnic La Fe i l’Hospital Clínic Universitari de València lideren un corrent innovador en la docència i avaluació de les pràctiques tutelades de Psiquiatria que els estudiants de Medicina realitzen als hospitals.

Especialistes en Psiquiatria que compaginen l’assistència hospitalària amb la docència en la Facultat de Medicina de la Universitat de València van llançar el Projecte d’innovació educativa el curs passat. Este any acadèmic se suma la Universitat Miguel Hernández d’Elx, que també ha adaptat la iniciativa a les seues pràctiques clíniques de Psiquiatria.

“En essència, es busca optimitzar l’organització, comunicació i avaluació de les pràctiques de Psiquiatria que l’estudiantat del grau de Medicina fa als hospitals, així com reduir l’heterogeneïtat formativa entre els centres sanitaris i millorar la satisfacció de l’alumnat”, segons han coincidit a assenyalar els promotors de la iniciativa, Luis Miguel Rojo Bofill i Eduardo Jesús Aguilar García-Iturrospe, psiquiatres i professors universitaris en La Fe i el Clínic respectivament.

Per a aconseguir estos objectius, els equips docents han creat una comunitat digital amb l’estudiantat, han obert un canal de missatgeria instantània per a afavorir una comunicació bidireccional més fluida i han incorporat a la docència una pissarra digital a on poder desenrotllar treballs col·laboratius. També s’ha ampliat el sistema d’avaluació.

Tradicionalment, l’alumnat exposava un cas clínic quan acabava el torn de pràctiques de l’especialitat perquè el professorat poguera valorar el seu aprenentatge. Amb este projecte, també pot optar per fer un vídeo de simulació en el qual un/a estudiant interpreta el rol de psiquiatre i un altre es posa en la pell d’un pacient amb l’objectiu de demostrar les competències adquirides, generar empatia i poder anticipar situacions reals.

“Una millor adquisició de coneixements i el fet de poder posar-se en el lloc del pacient pot, a més, reduir l’estigma cap a les malalties mentals i millorar la seua assistència per part dels futurs facultatius”, ha afegit el psiquiatre de La Fe i professor de la Universitat de València, Vicent Balanzá Martínez, que també col·labora en el projecte.

En la mateixa línia, segons el gerent del Departament de Salut La Fe, José Luis Poveda, “estretir llaços entre el món acadèmic i el sanitari és crucial en un hospital universitari i politècnic com La Fe; i les metodologies i els recursos docents innovadors, si ajuden a avançar cap a l’excel·lència, són benvinguts. Al final, es tracta d’optimitzar la formació als futurs metges i metgesses perquè això es traduïsca en la millor atenció possible als pacients”.

Durant el curs 2023/24, un total de 156 alumnes de Medicina de la Universitat de València van seguir estes innovacions formatives, que es mantenen durant el cicle acadèmic que ara comença.

Fecha: 08/10/2024